C 214/148
SL
Uradni list Evropske unije
16.6.2023
četrtek 19. januarja 2023
105. pozdravlja sprejetje uredbe o pogojenosti; ponavlja, da je začela veljati 1. januarja 2021; pozdravlja sodbi Sodišča Evropske unije z dne 16. februarja 2022 o tožbah dveh držav članic zoper mehanizem pogojenosti, ki potrjujeta, da EU dejansko ima pristojnosti na področju pravne države v državah članicah in da je mehanizem pogojenosti s pravno državo popolnoma v skladu s pravom EU;
106. opozarja, da je neučinkovito ali nepravočasno sodelovanje ali nesodelovanje držav članic z Evropskim javnim tožilstvom in uradom OLAF razlog za ukrepanje v skladu z uredbo o pogojenosti; zato poziva Evropsko javno tožilstvo in urad OLAF, naj poročata o vsakem primeru, ko države članice niso izpolnile svojih obveznosti glede obveščanja, pomoči, sprejetja ustreznih ukrepov in previdnostnih ukrepov ter zagotavljanja ustreznega in pravočasnega spremljanja poročil in priporočil;
107. poudarja, da je uredba o pogojenosti stalen instrument, ki presega meje določenega večletnega finančnega okvira in se uporablja na vseh področjih kot osnovni pogoj za dostop do vseh sredstev EU;
108. opozarja, da je spoštovanje načela pravne države in člena 2 PEU pogoj za dostop do sredstev, da se mehanizem pogojevanja s pravno državo v celoti uporablja za sredstva mehanizma za okrevanje in odpornost, kot je izrecno določeno v členu 8 uredbe o mehanizmu za okrevanje in odpornost, ter da iz tega mehanizma ni mogoče financirati ukrepov, ki so v nasprotju z vrednotami EU iz člena 2 PEU;
109.
meni, da uredba o pogojenosti zadostuje in da lahko prepreči ali odpravi demokratično nazadovanje, vendar le, če se uporablja pravočasno, s strogimi in jasnimi pogoji, temu pa sledi pozorno spremljanje izvajanja nacionalnih popravnih ukrepov;
110.
globoko obžaluje, da je Komisija v okviru mehanizma pogojevanja s pravno državo Madžarski kot popravne ukrepe naložila sklop 17 pogojev, ki ne zadostujejo za odpravo hudih kršitev načela pravne države; obžaluje, da Komisija ni zahtevala večjih sprememb in zaščitnih ukrepov za ponovno vzpostavitev neodvisnosti sodstva, zmanjšanje stopnje korupcije in zagotovitev ustrezne zaščite finančnih interesov EU;
111. odločno meni, da je spoštovanje načel pravne države s strani držav članic osnovni pogoj za dobro finančno poslovodenje na splošno ter zlasti za učinkovito in uspešno upravljanje sredstev EU; meni, da kršitve teh načel zato resno ogrožajo finančne interese Unije; pozdravlja sodbe Sodišča Evropske unije (25), v katerih je bilo nedavno poudarjeno jasno razmerje med spoštovanjem načel pravne države in učinkovitim izvrševanjem proračuna Unije; ponovno poudarja, da je mogoče zaščito finančnih interesov EU uspešno in učinkovito izvajati in izboljševati le z okrepitvijo strukture EU za boj proti goljufijam, in sicer s preseganjem strukturnih omejitev nacionalnih sistemov, ki ovirajo pregon finančnega kriminala, ki postaja vse bolj čeznacionalna kršitev; meni, da se lahko le z učinkovitim sodnim nadzorom zagotovi skladnost s pravom EU, kot je ugotovilo Sodišče Evropske unije, in sicer da odhodkov „ni mogoče v celoti zagotoviti brez učinkovitega sodnega nadzora, ki naj zagotavlja spoštovanje prava Unije, pri čemer je obstoj takega nadzora tako v državah članicah kot na ravni Unije, ki ga opravljajo neodvisna sodišča, neločljivo povezan s pravno državo“ (26);
112. opozarja na škodljive učinke korupcije na pravice državljanov; ponovno poudarja svoje priporočilo, naj EU postane članica Skupine držav proti korupciji (GRECO), saj ni pravnih ovir za njeno polno članstvo; zato poziva Komisijo, naj Svetu priporoči sklenitev mednarodnega sporazuma s skupino GRECO, da bi se določili pogoji njenega članstva; poziva Svet, naj zavzame jasno stališče o pridružitvi EU skupini GRECO in pojasni, ali obstaja posebno nasprotovanje in, če je tako, katera država članica oziroma več njih temu nasprotuje;
(25) (26)
Sodba z dne 16. februarja 2022, Madžarska proti Evropskemu parlamentu in Svetu Evropske unije, C-156/21, ECLI: EU:C:2022:97, in sodbo z dne 16. februarja 2022, Republika Poljska proti Evropskemu parlamentu in Svetu Evropske unije, C-157/21, ECLI: EU:C:2022:98.
Sodba z dne 16. februarja 2022, Madžarska proti Evropskemu parlamentu in Svetu Evropske unije, C-156/21, ECLI: EU:C:2022:97, točka 132.